Αμερικανικά Αγγλικά

Τα Αμερικανικά Αγγλικά (γνωστά και ως Αγγλικά των Ηνωμένων Πολιτειών) είναι η διάλεκτος της αγγλικής γλώσσας που ομιλείται στις Ηνωμένες Πολιτείες. Επίσης, τα Αμερικανικά Αγγλικά είναι ο όρος που αναφέρεται στο σύνολο των ποικιλιών της αγγλικής γλώσσας που προέρχονται από τις Ηνωμένες Πολιτείες. Σήμερα, τα αμερικανικά αγγλικά είναι η σημαντικότερη αγγλική διάλεκτος παγκοσμίως.

Τα αγγλικά είναι η κύρια γλώσσα των Ηνωμένων Πολιτειών. Είναι η "ντε φάκτο" επίσημη γλώσσα της κυβέρνησης των ΗΠΑ και των πολιτειών της. Στις ΗΠΑ, σύμφωνα με τους νόμους της υποχρεωτικής εκπαίδευσης, η κύρια γλώσσα διδασκαλίας είναι τα αγγλικά. Σε τριάντα δύο αμερικανικές πολιτείες η επίσημη γλώσσα είναι τα αγγλικά. Ενώ τα δικαστήρια σε ορισμένες πολιτικές διοικητικές μονάδες των Ηνωμένων Πολιτειών παραχωρούν ισοδύναμο καθεστώς με τα αγγλικά σε κάποια αγγλικά (για παράδειγμα, τα ισπανικά και τα αγγλικά είναι επίσημες γλώσσες του δικαστικού συστήματος του Πουέρτο Ρίκο), σύμφωνα με τον ομοσπονδιακό νόμο, τα αγγλικά είναι η μόνη επίσημη γλώσσα για το Επαρχιακό Δικαστήριο του Πουέρτο Ρίκο (τα Επαρχιακά Δικαστήρια των ΗΠΑ ανήκουν στο ομοσπονδιακό δικαστικό σύστημα των Ηνωμένων Πολιτειών).

Λόγω της ίδρυσης Βρετανικών αποικιών στο έδαφος των Ηνωμένων Πολιτειών η επίσημη γλώσσα των ΗΠΑ σήμερα είναι η αγγλική. Οι πρώτοι Άγγλοι άποικοι έφτασαν στις Ηνωμένες Πολιτείες κατά τον 17ο αιώνα. Κατά τους δύο επόμενους αιώνες διάφορα μεταναστευτικά κύματα από την Αγγλία κατέφθασαν στις Ηνωμένες Πολιτείες. Κατά τον 17ο αιώνα, κάθε βρετανική αποικία στην Αμερική περιείχε κατοίκους από κάθε περιοχή της Αγγλίας. Επομένως, στην Βρετανική Αμερική ομιλούνταν πάρα πολλές αγγλικές διάλεκτοι. Λόγω των πολλών διαλέκτων που ομιλούνταν εκεί, σταδιακά δημιουργήθηκε μια κοινή διάλεκτος, η Αμερικανική Αγγλική. Στις τελευταίες δεκαετίες του 17ου αιώνα οι Αγγλικές ποικιλίες της Αμερικής έγιναν πιο ομοιόμορφες από αυτές της Αγγλίας. Λόγω της μίξης των Αγγλικών διαλέκτων σε μια κοινή γλώσσα, η αγγλική γλώσσα ήταν η κύρια γλώσσα των αποικιών, ακόμα και κατά τα τέλη του 17ου αιώνα όπου άρχισαν να εισρέουν μαζικά μη αγγλόφωνοι πληθυσμοί από την Αφρική και την Ευρώπη. Από τα μέσα του 18ου αιώνα έχουν γίνει συνηθισμένες οι από πρώτο χέρι περιγραφές της ενιαίας αμερικανικής αγγλικής γλώσσας. Από τα μέσα του 18ου αιώνα, εντός των αμερικανικών αγγλικών έχουν δημιουργηθεί ορισμένες νέες ποικιλίες και περιφερειακές διάλεκτοι. Ορισμένες περιφερειακές διάλεκτοι έχουν μικρές επιρροές από διάφορες, κυρίως ευρωπαϊκές γλώσσες, λόγω των μεγάλων μεταναστευτικών κυμάτων που κατέφθασαν κατά τον 19ο και τον 20ό αιώνα.

Οι αμερικανικές αγγλικές διάλεκτοι έχουν διάφορες ιδιομορφίες στην προφορά, στο λεξιλόγιο, στη γραμματική και ιδιαίτερα στην ορθογραφία. Η Αμερικανική Αγγλική έχει ιδιομορφίες που την διαχωρίζουν από τις υπόλοιπες αγγλικές διαλέκτους. Οποιαδήποτε Αμερικανική ή Καναδική ποικιλία που δεν έχει αξιοσημείωτες τοπικές, εθνικές ή πολιτιστικές επιρροές είναι ευρέως γνωστή ως Γενικά ή Επίσημα Αμερικανικά. Τα Γενικά (ή Επίσημα) Αμερικανικά είναι ένα αρκετά ενιαίο διαλεκτικό συνεχές, το οποίο είναι εγγενές σε ορισμένες περιοχές των Ηνωμένων Πολιτειών. Σε εθνικό επίπεδο, τα Γενικά Αμερικανικά έχουν συνδεθεί με τα μέσα μαζικής ενημέρωσης και τα πολύ μορφωμένα κοινωνικά στρώματα. Ωστόσο, τόσο ιστορικά όσο και σημερινά δεδομένα διαφωνούν με την ιδέα της ύπαρξης μιας ενιαίας αμερικανικής προφοράς. Η προφορά της Αμερικανικής Αγγλικής συνεχίζει να εξελίσσεται. Μερικές τοπικές ποικιλίες εξαφανίζονται, ενώ τον 20ό αιώνα έχουν εμφανιστεί διάφορες περιφερειακές αλλά μεγαλύτερες σε γεωγραφική έκταση διάλεκτοι.